《题宾月轩》
明代·龚诩

悠悠轩中人，皎皎天上月。良宵忽邂逅，敬待两无亵。

素心期共明，雅质愿同洁。但求保终始，何暇计圆缺。

来亦不须迎，去亦不须别。淡交有馀情，莫与世人说。

作者简介：龚诩（1381～1469）明代学者。一名翊，字大章，号纯庵，南直隶苏州府昆山（今属江苏）人。建文时为金川门卒，燕兵至，恸哭遁归，隐居授徒，后周忱巡抚江南，两荐为学官，坚辞，有《野古集》。